प्रियंका चोपड़ा- निक जोनस से लेकर दीपिका- रणवीर तक कई सितारे शामिल हुए
Nita Mukesh Ambani Cultural Centre Opening Ceremony नीता मुकेश अंबानी कल्चरल सेंटर (NMACC) की भव्य ओपनिंग हुई। NMACC की लॉन्चिंग पर बॉलीवुड से लेकर धर्म गुरुओं, स्पोर्ट्स और बिजनेस जगत के कई सितारों ने शिरकत की
कल यानी 31 मार्च को नीता मुकेश अंबानी कल्चरल सेंटर (NMACC) की भव्य ओपनिंग हुई। NMACC की लॉन्चिंग पर बॉलीवुड से लेकर धर्म गुरुओं, स्पोर्ट्स और बिजनेस जगत के कई सितारों ने शिरकत की। ग्लोबल स्टार प्रियंका चोपड़ा भी इस कार्यक्रम में शामिल होने के लिए अपनी फैमिली के साथ भारत आईं। इवेंट में दीपिका पादुकोण- रणवीर सिंह, सोनम कपूर, कियारा अडवाणी- सिद्धार्थ मल्होत्रा, सचिन तेंदुलकर, सलमान खान, अनुष्का दांडेकर, नीतू कपूर, अनंत अंबानी, श्लोका अंबानी, नीता अंबानी समेत कई बड़ी हस्तियां शामिल हुई।
हॉलीवुड सेलेब्स भी आए नजर 
इस इवेंट में एमा चेम्बर्लेन, जीजी हदीद जैसी अंतरराष्ट्रीय ख्याति प्राप्त मॉडल्स भी नजर आए। इसके अलावा देवेंद्र फडणवीस, उद्धव ठाकरे, आदित्य ठाकरे, स्मृति ईरानी जैसे राजनेता भी कार्यक्रम में उपस्थित थे।
देश का सबसे बड़ा कल्चरल सेंटर बनेगा 
नीता मुकेश अंबानी कल्चरल सेंटर मुंबई के बांद्रा-कुर्ला कॉम्प्लेक्स में जियो वर्ल्ड सेंटर के अंदर तैयार किया गया है। यह कल्चरल सेंटर हाईटेक सुविधाओं से लैस है। इसमें डायमंड बॉक्स, स्टूडियो थियेटर, आर्ट हाउस और पब्लिक आर्ट जैसी कई चीजें शामिल हैं। दर्शकों को वर्ल्ड क्लास एक्सपीरियंस देने के लिए इस कल्चरल सेंटर को बेहद खास तरीके से डिजाइन किया गया। इस सेंटर में 2 हजार सीटों वाला ग्रैंड थिएटर, तकनीकी रूप से डेवलप की गई 250 सीटों वाला स्टूडियो और 125 सीटों वाला क्यूब है, साथ ही चार मंजिल का आर्ट हाउस भी तैयार किया गया है।
इवेंट में क्या बोली नीता अंबानी 
इस कार्यक्रम में मुकेश अंबानी अपने पूरे परिवार से साथ मौजूद थे। रिलायंस फाउंडेशन की चेयरपर्सन नीता अंबानी ने (NMACC) के लॉन्च पर कहा, 'कल्चरल सेंटर को मिल रहे सपोर्ट से मैं अभिभूत हूं। यह दुनिया के सबसे अच्छे कल्चरल सेंटर्स में से एक है। यहां सभी कलाओं और कलाकारों का स्वागत है। यहां छोटे शहरों और दूर दराज के युवाओं को भी अपनी कला दिखाने का मौका मिलेगा। मुझे उम्मीद है कि दुनिया के बेहतरीन शो यहां आएंगे।'
स्टूडेंट्स को फ्री एंट्री मिलेगी
बच्चों, छात्रों, सीनियर सिटिजन्स और दिव्यांगों को सेंटर में फ्री एंट्री मिलेगी। वहीं अन्य लोग नीता मुकेश अंबानी कल्चरल सेंटर की ऑफिशियल वेबसाइट- nmacc.com या BookMyShow के जरिए टिकट बुक कर सकते हैं।